62022CJ0319
ΑΠΟΦΑΣΗ ΤΟΥ ΔΙΚΑΣΤΗΡΙΟΥ (τρίτο τμήμα)
της 9ης Νοεμβρίου 2023 (
*1
)
«Προδικαστική παραπομπή – Αγορά υπηρεσιών παροχής πληροφοριών επισκευής και συντήρησης μηχανοκίνητων οχημάτων – Κανονισμός (ΕΕ) 2018/858 – Έγκριση και εποπτεία της αγοράς υπηρεσιών παροχής πληροφοριών επισκευής και συντήρησης των μηχανοκίνητων οχημάτων και των ρυμουλκουμένων τους καθώς και των συστημάτων, των κατασκευαστικών στοιχείων και των χωριστών τεχνικών μονάδων που προορίζονται για τα οχήματα αυτά – Άρθρο 61, παράγραφοι 1 και 2 – Παράρτημα X, σημείο 6.1 – Ανεξάρτητοι φορείς – Πληροφορίες που “παρουσιάζονται με εύκολα προσβάσιμο τρόπο υπό μορφή μηχαναγνώσιμων και ηλεκτρονικά επεξεργάσιμων συνόλων δεδομένων” – Κανονισμός (ΕΕ) 2016/679 – Άρθρο 6, παράγραφος 1, στοιχείο γʹ – Επεξεργασία δεδομένων προσωπικού χαρακτήρα – Έννομη υποχρέωση των κατασκευαστών αυτοκινήτων να θέτουν τους αναγνωριστικούς αριθμούς οχημάτων (VIN) στη διάθεση των ανεξάρτητων φορέων»
Στην υπόθεση C‑319/22,
με αντικείμενο αίτηση προδικαστικής αποφάσεως δυνάμει του άρθρου 267 ΣΛΕΕ, που υπέβαλε το Landgericht Köln (πρωτοδικείο Κολωνίας, Γερμανία) με απόφαση της 4ης Μαΐου 2022, η οποία περιήλθε στο Δικαστήριο στις 11 Μαΐου 2022, στο πλαίσιο της δίκης
Gesamtverband Autoteile-Handel eV
κατά
Scania CV AB,
ΤΟ ΔΙΚΑΣΤΗΡΙΟ (τρίτο τμήμα),
συγκείμενο από τους K. Jürimäe, πρόεδρο τμήματος, N. Piçarra (εισηγητή), M. Safjan, N. Jääskinen και M. Gavalec, δικαστές,
γενικός εισαγγελέας: M. Campos Sánchez-Bordona
γραμματέας: A. Calot Escobar
έχοντας υπόψη την έγγραφη διαδικασία,
λαμβάνοντας υπόψη τις παρατηρήσεις που υπέβαλαν:
–
η Gesamtverband Autoteile-Handel eV, εκπροσωπούμενη από τους E. Macher, M. Sacré και P. Schmitz, Rechtsanwälte,
–
η Scania CV AB, εκπροσωπούμενη από τους F. Hübener, B. Lutz και D. Wendel, Rechtsanwälte,
–
η Ευρωπαϊκή Επιτροπή, εκπροσωπούμενη από τους Α. Μπουχάγιαρ, M. Huttunen και M. Noll-Ehlers,
αφού άκουσε τον γενικό εισαγγελέα, που ανέπτυξε τις προτάσεις του κατά τη συνεδρίαση της 4ης Μαΐου 2023,
εκδίδει την ακόλουθη
Απόφαση
1
Η αίτηση προδικαστικής αποφάσεως αφορά την ερμηνεία του άρθρου 61, παράγραφοι 1 και 2, του κανονισμού (ΕΕ) 2018/858 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την έγκριση και την εποπτεία της αγοράς μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, για την τροποποίηση των κανονισμών (ΕΚ) αριθ. 715/2007 και (ΕΚ) αριθ. 595/2009 και για την κατάργηση της οδηγίας 2007/46/ΕΚ (ΕΕ 2018, L 151, σ. 1), καθώς και του άρθρου 6, παράγραφος 1, στοιχείο γʹ, του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ 2016, L 119, σ. 1) (στο εξής: ΓΚΠΔ).
2
Η αίτηση αυτή υποβλήθηκε στο πλαίσιο ένδικης διαφοράς μεταξύ της Gesamtverband Autoteile-Handel eV (στο εξής: Gesamtverband), γερμανικής επαγγελματικής ένωσης για το χονδρικό εμπόριο εξαρτημάτων αυτοκινήτων, και της Scania CV AB (στο εξής: Scania), σουηδικής κατασκευαστικής εταιρίας οχημάτων, σχετικά με τη διάθεση από τη Scania πληροφοριών του ενσωματωμένου στο όχημα συστήματος διάγνωσης (OBD) καθώς και πληροφοριών επισκευής και συντήρησης των οχημάτων.
Το νομικό πλαίσιο
Ο κανονισμός 2018/858
3
Οι αιτιολογικές σκέψεις 50, 52 και 62 του κανονισμού 2018/858 έχουν ως εξής:
«(50)
Η απεριόριστη πρόσβαση σε πληροφορίες επισκευής και συντήρησης οχημάτων, μέσω τυποποιημένου μορφότυπου που να μπορεί να χρησιμοποιείται για την ανάκτηση τεχνικών πληροφοριών, και ο αποτελεσματικός ανταγωνισμός στην αγορά για τις υπηρεσίες παροχής των εν λόγω πληροφοριών είναι αναγκαία ώστε να βελτιωθεί η λειτουργία της εσωτερικής αγοράς, ιδίως όσον αφορά την ελεύθερη κυκλοφορία εμπορευμάτων, την ελευθερία εγκατάστασης και την ελεύθερη παροχή υπηρεσιών. […]
[…]
(52)
Προκειμένου να εξασφαλιστεί αποτελεσματικός ανταγωνισμός στην αγορά για υπηρεσίες σχετικά με πληροφορίες επισκευής και συντήρησης οχημάτων και προκειμένου να διασαφηνιστεί ότι αυτές οι πληροφορίες καλύπτουν επίσης πληροφορίες που πρέπει να παρέχονται σε ανεξάρτητους φορείς εκτός των επισκευαστών, έτσι ώστε να εξασφαλιστεί ότι η ανεξάρτητη αγορά επισκευής και συντήρησης οχημάτων συνολικά μπορεί να ανταγωνίζεται τις εξουσιοδοτημένες αντιπροσωπείες, […] είναι απαραίτητο να οριστούν οι λεπτομέρειες των πληροφοριών που πρέπει να παρέχονται με σκοπό την πρόσβαση σε πληροφορίες επισκευής και συντήρησης οχημάτων.
[…]
(62)
Στις περιπτώσεις όπου τα μέτρα που προβλέπονται στον παρόντα κανονισμό συνεπάγονται την επεξεργασία δεδομένων προσωπικού χαρακτήρα, θα πρέπει να εφαρμόζονται σύμφωνα με [τον ΓΚΠΔ] […]».
4
Το άρθρο 3, σημεία 40, 45, 48 και 49, του κανονισμού 2018/858 έχει ως εξής:
«Για τους σκοπούς του παρόντος κανονισμού και των κανονιστικών πράξεων που απαριθμούνται στο παράρτημα II, ισχύουν, με την επιφύλαξη τυχόν αντίθετων διατάξεών τους, οι ακόλουθοι ορισμοί:
[…]
40.
“κατασκευαστής”: φυσικό ή νομικό πρόσωπο που είναι υπεύθυνο για όλα τα θέματα που αφορούν την έγκριση τύπου οχήματος, συστήματος, κατασκευαστικού στοιχείου ή χωριστής τεχνικής μονάδας, ή την επιμέρους έγκριση οχήματος, ή τη διαδικασία χορήγησης άδειας για εξαρτήματα και εξοπλισμό, για την εξασφάλιση της συμμόρφωσης της παραγωγής, καθώς και για ζητήματα εποπτείας της αγοράς όσον αφορά το εν λόγω παραγόμενο όχημα, σύστημα, κατασκευαστικό στοιχείο, χωριστή τεχνική μονάδα, εξάρτημα ή εξοπλισμό, ανεξαρτήτως εάν το εν λόγω πρόσωπο συμμετέχει ή δεν συμμετέχει άμεσα σε όλα τα στάδια του σχεδιασμού και της κατασκευής του εν λόγω οχήματος, συστήματος, κατασκευαστικού στοιχείου ή χωριστής τεχνικής μονάδας·
[…]
45.
“ανεξάρτητος φορέας”: φυσικό ή νομικό πρόσωπο, εκτός εξουσιοδοτημένης αντιπροσωπείας ή εξουσιοδοτημένου επισκευαστή, το οποίο συμμετέχει άμεσα ή έμμεσα στην επισκευή και συντήρηση οχημάτων, και μεταξύ άλλων επισκευαστές, κατασκευαστές ή διανομείς εξοπλισμού, εργαλείων ή ανταλλακτικών επισκευής, καθώς και εκδότες τεχνικών εντύπων, λέσχες αυτοκινήτου, φορείς παροχής οδικής βοήθειας, φορείς παροχής υπηρεσιών τεχνικής επιθεώρησης και δοκιμής και φορείς που παρέχουν κατάρτιση σε επισκευαστές, κατασκευαστές και επισκευαστές εξοπλισμού για οχήματα εναλλακτικών καυσίμων· ως ανεξάρτητοι φορείς νοούνται επίσης εξουσιοδοτημένοι επισκευαστές, αντιπρόσωποι και διανομείς στο πλαίσιο του συστήματος διανομής συγκεκριμένου κατασκευαστή οχημάτων, στον βαθμό που παρέχουν υπηρεσίες επισκευής και συντήρησης οχημάτων ως προς τα οποία δεν είναι μέλη του συστήματος διανομής του κατασκευαστή του οχήματος·
[…]
48.
“πληροφορίες επισκευής και συντήρησης οχήματος”: όλες οι πληροφορίες, συμπεριλαμβανομένων όλων των επακόλουθων τροποποιήσεων και παραρτημάτων τους, που απαιτούνται για τη διάγνωση, τη συντήρηση και την τεχνική επιθεώρηση οχήματος, την προετοιμασία του για τεχνικό έλεγχο, την επισκευή, τον επαναπρογραμματισμό, την επαναφορά οχήματος στην αρχική του κατάσταση ή που απαιτούνται για την εξ αποστάσεως διαγνωστική υποστήριξη οχήματος, ή για την τοποθέτηση εξαρτημάτων και εξοπλισμού σε όχημα, και οι οποίες παρέχονται από τον κατασκευαστή στους εξουσιοδοτημένους συνεργάτες, πωλητές και επισκευαστές του ή χρησιμοποιούνται από τον κατασκευαστή για σκοπούς επισκευής και συντήρησης·
49.
“πληροφορίες [(OBD)]”: πληροφορίες που προέρχονται από σύστημα που είναι ενσωματωμένο σε όχημα ή συνδεδεμένο με κινητήρα, το οποίο έχει την ικανότητα να εντοπίζει βλάβες και, κατά περίπτωση, έχει την ικανότητα να επισημαίνει την εμφάνισή τους μέσω συστήματος ειδοποίησης, έχει την ικανότητα να εντοπίζει το πιθανό σημείο βλάβης μέσω πληροφοριών αποθηκευμένων σε μνήμη υπολογιστή, και έχει την ικανότητα να κοινοποιεί αυτές τις πληροφορίες εκτός του οχήματος».
5
Το άρθρο 61 του εν λόγω κανονισμού, το οποίο φέρει τον τίτλο «Υποχρεώσεις των κατασκευαστών να παρέχουν πληροφορίες του ενσωματωμένου στο όχημα συστήματος διάγνωσης (OBD) και πληροφορίες επισκευής και συντήρησης οχήματος», προβλέπει τα εξής:
«1.   Οι κατασκευαστές παρέχουν σε ανεξάρτητους φορείς απεριόριστη, τυποποιημένη και χωρίς διακρίσεις πρόσβαση στις πληροφορίες του ενσωματωμένου στο όχημα συστήματος διάγνωσης (OBD), στον διαγνωστικό και άλλο εξοπλισμό, στα εργαλεία, συμπεριλαμβανομένων των πλήρων στοιχείων αναφοράς και των διαθέσιμων τηλεφορτώσεων του σχετικού λογισμικού, καθώς και στις πληροφορίες επισκευής και συντήρησης του οχήματος. Οι πληροφορίες παρουσιάζονται με εύκολα προσβάσιμο τρόπο υπό μορφή μηχαναγνώσιμων και ηλεκτρονικά επεξεργάσιμων συνόλων δεδομένων. […]
[…]
2.   Έως ότου η [Ευρωπαϊκή] Επιτροπή εγκρίνει σχετικό πρότυπο μέσω των εργασιών της Ευρωπαϊκής Επιτροπής Τυποποίησης (CEN) ή συγκρίσιμο οργανισμό τυποποίησης, οι πληροφορίες του συστήματος OBD και οι πληροφορίες επισκευής και συντήρησης του οχήματος παρουσιάζονται με εύκολα προσβάσιμο τρόπο που καθιστά δυνατή την επεξεργασία των εν λόγω πληροφοριών χωρίς υπερβολικό κόπο από ανεξάρτητους φορείς.
Οι πληροφορίες του συστήματος OBD και οι πληροφορίες επισκευής και συντήρησης του οχήματος διατίθενται στους δικτυακούς τόπους των κατασκευαστών με τη χρήση τυποποιημένου μορφότυπου ή, εάν αυτό δεν είναι εφικτό λόγω της φύσης των πληροφοριών, σε άλλον κατάλληλο μορφότυπο. Για ανεξάρτητους φορείς εκτός των επισκευαστών, οι πληροφορίες παρέχονται επίσης σε μηχαναγνώσιμο μορφότυπο που μπορεί να υποβληθεί σε ηλεκτρονική επεξεργασία με κοινά εργαλεία πληροφορικής και λογισμικό, επιτρέποντας στους ανεξάρτητους φορείς να ασκούν τα καθήκοντα που συνδέονται με την επιχειρηματική τους δραστηριότητα στην αλυσίδα εφοδιασμού της δευτερογενούς αγοράς.
[…]
4.   Οι λεπτομέρειες σχετικά με τις τεχνικές απαιτήσεις πρόσβασης σε πληροφορίες του συστήματος OBD και πληροφορίες επισκευής και συντήρησης οχημάτων, και ειδικότερα τις τεχνικές προδιαγραφές σχετικά με τον τρόπο παροχής των πληροφοριών του συστήματος OBD και των πληροφοριών επισκευής και συντήρησης οχημάτων, καθορίζονται στο παράρτημα X.
[…]»
6
Κατά το σημείο 2.5.1 του παραρτήματος X του εν λόγω κανονισμού, με τίτλο «Πρόσβαση στις πληροφορίες για το σύστημα OBD και στις πληροφορίες για την επισκευή και τη συντήρηση του οχήματος», οι πληροφορίες αυτές περιλαμβάνουν «αναμφισβήτητη ταυτοποίηση του οχήματος, συστήματος, κατασκευαστικού στοιχείου ή χωριστής τεχνικής μονάδας για τα οποία είναι υπεύθυνος ο κατασκευαστής».
7
Κατά το σημείο 6.1, τρίτο και τέταρτο εδάφιο, του παραρτήματος αυτού:
«Πληροφορίες για όλα τα μέρη με τα οποία είναι εξοπλισμένο από τον κατασκευαστή το όχημα, όπως αυτό ταυτοποιείται με τον [αναγνωριστικό αριθμό του οχήματος (VIN)] και κάθε πρόσθετο κριτήριο όπως το μεταξόνιο, η ισχύς του κινητήρα, η διαρρύθμιση του εσωτερικού χώρου ή οι επιλογές, και τα οποία μπορούν να αντικατασταθούν με ανταλλακτικά που διαθέτει ο κατασκευαστής του οχήματος στους εξουσιοδοτημένους επισκευαστές ή αντιπροσώπους ή σε τρίτους μέσω αναφοράς του αριθμού του εξαρτήματος του αρχικού εξοπλισμού, είναι διαθέσιμες, υπό μορφή μηχαναγνώσιμων και ηλεκτρονικά επεξεργάσιμων συνόλων δεδομένων, σε βάση δεδομένων στην οποία έχουν εύκολα πρόσβαση οι ανεξάρτητοι φορείς.
Αυτή η βάση δεδομένων περιλαμβάνει τον αναγνωριστικό αριθμό του οχήματος (VIN), τους αριθμούς των εξαρτημάτων του αρχικού εξοπλισμού, την ονομασία των εξαρτημάτων του αρχικού εξοπλισμού, ενδείξεις σχετικά με την περίοδο ισχύος (ημερομηνίες έναρξης και λήξης ισχύος), ενδείξεις σχετικά με την τοποθέτηση και, ενδεχομένως, χαρακτηριστικά κατασκευής.»
Ο κανονισμός (ΕΕ) 19/2011
8
Το άρθρο 2, σημείο 2, του κανονισμού (ΕΕ) 19/2011 της Επιτροπής, της 11ης Ιανουαρίου 2011, σχετικά με τις απαιτήσεις έγκρισης τύπου για την προβλεπόμενη από το νόμο πινακίδα του κατασκευαστή και τον αναγνωριστικό αριθμό οχήματος των μηχανοκίνητων οχημάτων και των ρυμουλκουμένων τους και την εφαρμογή του κανονισμού (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου για τις απαιτήσεις έγκρισης τύπου και γενικής ασφάλειας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (ΕΕ 2011, L 8, σ. 1), ο οποίος καταργήθηκε από τις 5 Ιουλίου 2022, αλλά εξακολουθεί να έχει εφαρμογή ratione temporis στη διαφορά της κύριας δίκης, όριζε τα εξής:
«Για τους σκοπούς του παρόντος κανονισμού,
[…]
2)
“VIN” είναι ο αλφαριθμητικός κωδικός που αποδίδεται σ’ ένα όχημα από τον κατασκευαστή με σκοπό να εξασφαλίζεται η ορθή αναγνώριση κάθε οχήματος».
9
Το παράρτημα I του κανονισμού 19/2011, το οποίο φέρει τον τίτλο «Τεχνικές απαιτήσεις», περιείχε το μέρος Β, το οποίο προέβλεπε, στο σημείο 1.2, ότι «[ο] αριθμός VIN είναι μοναδικός και χορηγείται αποκλειστικά και μόνο σε ένα συγκεκριμένο όχημα».
Ο ΓΚΠΔ
10
Το άρθρο 2 του ΓΚΠΔ, το οποίο φέρει τον τίτλο «Ουσιαστικό πεδίο εφαρμογής», προβλέπει, στην παράγραφo 1, τα εξής:
«Ο παρών κανονισμός εφαρμόζεται στην, εν όλω ή εν μέρει, αυτοματοποιημένη επεξεργασία δεδομένων προσωπικού χαρακτήρα, καθώς και στη μη αυτοματοποιημένη επεξεργασία τέτοιων δεδομένων τα οποία περιλαμβάνονται ή πρόκειται να περιληφθούν σε σύστημα αρχειοθέτησης.»
11
Το άρθρο 4 του ως άνω κανονισμού έχει ως εξής:
«Για τους σκοπούς του παρόντος κανονισμού νοούνται ως:
1)
“δεδομένα προσωπικού χαρακτήρα”: κάθε πληροφορία που αφορά ταυτοποιημένο ή ταυτοποιήσιμο φυσικό πρόσωπο […]· το ταυτοποιήσιμο φυσικό πρόσωπο είναι εκείνο του οποίου η ταυτότητα μπορεί να εξακριβωθεί, άμεσα ή έμμεσα, ιδίως μέσω αναφοράς σε αναγνωριστικό στοιχείο ταυτότητας, όπως όνομα, σε αριθμό ταυτότητας, σε δεδομένα θέσης, σε επιγραμμικό αναγνωριστικό ταυτότητας ή σε έναν ή περισσότερους παράγοντες που προσιδιάζουν στη σωματική, φυσιολογική, γενετική, ψυχολογική, οικονομική, πολιτιστική ή κοινωνική ταυτότητα του εν λόγω φυσικού προσώπου·
2)
“επεξεργασία”: κάθε πράξη ή σειρά πράξεων που πραγματοποιείται με ή χωρίς τη χρήση αυτοματοποιημένων μέσων, σε δεδομένα προσωπικού χαρακτήρα ή σε σύνολα δεδομένων προσωπικού χαρακτήρα, όπως η συλλογή, η καταχώριση, η οργάνωση, η διάρθρωση, η αποθήκευση, η προσαρμογή ή η μεταβολή, η ανάκτηση, η αναζήτηση πληροφοριών, η χρήση, η κοινολόγηση με διαβίβαση, η διάδοση ή κάθε άλλη μορφή διάθεσης, η συσχέτιση ή ο συνδυασμός, ο περιορισμός, η διαγραφή ή η καταστροφή·
[…]
7)
“υπεύθυνος επεξεργασίας”: το φυσικό ή νομικό πρόσωπο, η δημόσια αρχή, η υπηρεσία ή άλλος φορέας που, μόνα ή από κοινού με άλλα, καθορίζουν τους σκοπούς και τον τρόπο της επεξεργασίας δεδομένων προσωπικού χαρακτήρα· […]
[…]».
12
Το άρθρο 6 του εν λόγω κανονισμού, το οποίο φέρει τον τίτλο «Νομιμότητα της επεξεργασίας», ορίζει τα εξής:
«1.   Η επεξεργασία είναι σύννομη μόνο εάν και εφόσον ισχύει τουλάχιστον μία από τις ακόλουθες προϋποθέσεις:
[…]
γ)
η επεξεργασία είναι απαραίτητη για τη συμμόρφωση με έννομη υποχρέωση του υπευθύνου επεξεργασίας·
[…]
3.   Η βάση για την επεξεργασία που αναφέρεται στην παράγραφο 1 στοιχεία γ) και ε) ορίζεται σύμφωνα με:
α)
το δίκαιο της Ένωσης, ή
β)
το δίκαιο του κράτους μέλους στο οποίο υπόκειται ο υπεύθυνος επεξεργασίας.
Ο σκοπός της επεξεργασίας καθορίζεται στην εν λόγω νομική βάση […] Το δίκαιο της Ένωσης ή το δίκαιο του κράτους μέλους ανταποκρίνεται σε σκοπό δημόσιου συμφέροντος και είναι ανάλογο προς τον επιδιωκόμενο νόμιμο σκοπό.
[…]»
Η οδηγία 1999/37
13
Το σημείο II.5 του παραρτήματος I της οδηγίας 1999/37/ΕΚ του Συμβουλίου, της 29ης Απριλίου 1999, σχετικά με τα έγγραφα κυκλοφορίας οχημάτων (ΕΕ 1999, L 138, σ. 57), όπως τροποποιήθηκε με την οδηγία 2003/127/ΕΚ της Επιτροπής, της 23ης Δεκεμβρίου 2003 (ΕΕ 2004, L 10, σ. 29), διευκρινίζει ότι η άδεια κυκλοφορίας ενός οχήματος πρέπει να περιέχει το VIN, το όνομα και τη διεύθυνση του κατόχου της άδειας αυτής, των οποίων προηγούνται, αντιστοίχως, οι εναρμονισμένοι κοινοτικοί κωδικοί Ε και C.
14
Σύμφωνα με τα σημεία II.5 και II.6 του παραρτήματος αυτού, ένα φυσικό πρόσωπο μπορεί να χαρακτηριστεί στην άδεια κυκλοφορίας ως κύριος του οχήματος (κωδικοί C.2 και C.4) ή ως πρόσωπο που μπορεί να χρησιμοποιεί το όχημα με βάση νόμιμο δικαίωμα άλλο από εκείνο του κυρίου (κωδικός C.3).
Η οδηγία (ΕΕ) 2019/1024
15
Η αιτιολογική σκέψη 35 της οδηγίας (ΕΕ) 2019/1024 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τα ανοικτά δεδομένα και την περαιτέρω χρήση πληροφοριών του δημόσιου τομέα (ΕΕ 2019, L 172, σ. 56), έχει ως εξής:
«Ένα έγγραφο θα πρέπει να θεωρείται έγγραφο σε μηχαναγνώσιμο μορφότυπο, εάν είναι σε μορφή αρχείου διαρθρωμένου κατά τέτοιον τρόπο ώστε οι εφαρμογές λογισμικού να μπορούν να εντοπίσουν, να αναγνωρίσουν και να εξαγάγουν από αυτό συγκεκριμένα δεδομένα. […]»
Η διαφορά της κύριας δίκης και τα προδικαστικά ερωτήματα
16
Η Scania, μία από τις μεγαλύτερες κατασκευαστικές εταιρίες βαρέων φορτηγών στην Ευρώπη και «κατασκευαστής» κατά την έννοια του άρθρου 3, σημείο 40, του κανονισμού 2018/858, παρέχει μέσω ιστοτόπου στους ανεξάρτητους φορείς πρόσβαση στις πληροφορίες που αφορούν τα οχήματα, την επισκευή και τη συντήρησή τους καθώς και το σύστημα OBD. Στον ιστότοπο αυτόν παρέχεται η δυνατότητα πραγματοποίησης αναζητήσεων είτε βάσει γενικών πληροφοριών για τα οχήματα, όπως του μοντέλου, του τύπου του κινητήρα ή του έτους κατασκευής, είτε για συγκεκριμένο όχημα, με την πληκτρολόγηση των επτά τελευταίων ψηφίων του VIN του οχήματος. Επιτρέπεται μόνον η εκτύπωση των αποτελεσμάτων των αναζητήσεων ή η αποθήκευσή τους στον υπολογιστή υπό τη μορφή αρχείου PDF, γεγονός που αποκλείει την αυτοματοποιημένη επεξεργασία των δεδομένων. Τα αποτελέσματα των αναζητήσεων που αφορούν τις πληροφορίες για ανταλλακτικά μπορούν να αποθηκευτούν υπό τη μορφή αρχείου XML.
17
Από την απόφαση περί παραπομπής προκύπτει ότι η Scania δεν θέτει τους VIN στη διάθεση των ανεξάρτητων φορέων. Μόνον οι επισκευαστές έχουν πρόσβαση στα δεδομένα αυτά, χρησιμοποιώντας τα έγγραφα κυκλοφορίας ή την ένδειξη που αναγράφεται στο πλαίσιο του οχήματος που τους έχει εμπιστευθεί ο πελάτης για συντήρηση ή επισκευή.
18
Η Gesamtverband αντιπροσωπεύει, με τα μέλη της, το 80 % του κύκλου εργασιών της ανεξάρτητης εμπορίας εξαρτημάτων αυτοκινήτων στη Γερμανία. Εκτιμώντας ότι η πρόσβαση στις πληροφορίες που παρέχει η Scania υπολείπεται των όσων επιβάλλει το άρθρο 61, παράγραφοι 1 και 2, του κανονισμού 2018/858, η Gesamtverband ζήτησε από το αιτούν δικαστήριο, ήτοι το Landgericht Köln (πρωτοδικείο Κολωνίας, Γερμανία), να υποχρεώσει τη Scania να παράσχει στους κατά το άρθρο 3, σημείο 45, του κανονισμού αυτού ανεξάρτητους φορείς, πλην των επισκευαστών, πρόσβαση στις πληροφορίες επισκευής και συντήρησης των οχημάτων, κατά την έννοια του άρθρου 3, σημείο 48, του εν λόγω κανονισμού, μέσω διεπαφής βάσης δεδομένων που επιτρέπει την αυτοματοποιημένη αναζήτηση και την τηλεφόρτωση των αποτελεσμάτων υπό μορφή συνόλων δεδομένων που προορίζονται για ηλεκτρονική επεξεργασία.
19
Το αιτούν δικαστήριο εκτιμά ότι η έκβαση της διαφοράς της οποίας έχει επιληφθεί εξαρτάται από την ερμηνεία των παραγράφων 1 και 2 του άρθρου 61 του κανονισμού 2018/858. Διερωτάται, πρώτον, αν η υποχρέωση την οποία επιβάλλει η παράγραφος 1 στους κατασκευαστές οχημάτων, να παρέχουν τις πληροφορίες «με εύκολα προσβάσιμο τρόπο υπό μορφή μηχαναγνώσιμων και ηλεκτρονικά επεξεργάσιμων συνόλων δεδομένων», αφορά όλες τις πληροφορίες επισκευής και συντήρησης των οχημάτων, κατά την έννοια του άρθρου 3, σημείο 48, του κανονισμού αυτού, ή μόνον τις πληροφορίες για τα ανταλλακτικά, περί των οποίων γίνεται λόγος στο σημείο 6.1, τρίτο εδάφιο, του παραρτήματος X του εν λόγω κανονισμού, στο οποίο παραπέμπει η παράγραφος 4 του άρθρου 61 του ίδιου κανονισμού.
20
Δεύτερον, το αιτούν δικαστήριο επισημαίνει ότι οι παράγραφοι 1 και 2 του άρθρου 61 του κανονισμού 2018/858 δεν επιβάλλουν μεν ρητώς στον κατασκευαστή αυτοκινήτων την υποχρέωση να δημιουργήσει διεπαφή βάσης δεδομένων, πλην όμως απαιτούν οι πληροφορίες να παρουσιάζονται «με εύκολα προσβάσιμο τρόπο». Κατά το αιτούν δικαστήριο, η διά πληκτρολόγησης αναζήτηση των πληροφοριών αυτών, την οποία θεωρεί δύσκαμπτο τρόπο πρόσβασης, δεν πληροί την προαναφερθείσα απαίτηση.
21
Τρίτον, το αιτούν δικαστήριο διερωτάται αν το άρθρο 61, παράγραφοι 1 και 2, του κανονισμού 2018/858 έχει την έννοια ότι επιτρέπει στον κατασκευαστή αυτοκινήτων να παρέχει πρόσβαση στις πληροφορίες επισκευής και συντήρησης των οχημάτων μόνο με στοχευμένες αναζητήσεις βάσει του VIN, χωρίς ωστόσο να θέτει στη διάθεση των ανεξάρτητων φορέων ενημερωμένο κατάλογο των VIN όλων των οχημάτων του.
22
Τέταρτον, το αιτούν δικαστήριο επισημαίνει ότι η κατά το άρθρο 61, παράγραφος 1, του κανονισμού 2018/858 απαίτηση να παρέχονται στους ανεξάρτητους φορείς οι προβλεπόμενες πληροφορίες υπό τη μορφή «μηχαναγνώσιμων και ηλεκτρονικά επεξεργάσιμων συνόλων δεδομένων» δεν σημαίνει ότι πρέπει να είναι δυνατή η άμεση ηλεκτρονική επεξεργασία της μορφής του αρχείου χωρίς τη μεσολάβηση ενδιάμεσου σταδίου, όπως της μετατροπής σε άλλη μορφή αρχείου. Αμφιβάλλει, ωστόσο, ως προς το κατά πόσον μπορεί να θεωρηθεί ότι οι πίνακες και τα κείμενα σε αρχείο PDF πληρούν τις απαιτήσεις της οδηγίας 2019/1024, της οποίας η αιτιολογική σκέψη 35 αναφέρει ότι ένα έγγραφο, προκειμένου να θεωρηθεί ότι έχει μηχαναγνώσιμο μορφότυπο, πρέπει να είναι σε μορφή αρχείου διαρθρωμένου κατά τέτοιον τρόπο ώστε οι εφαρμογές λογισμικού να μπορούν να εντοπίσουν, να αναγνωρίσουν και να εξαγάγουν από αυτό συγκεκριμένα δεδομένα.
23
Πέμπτον, το αιτούν δικαστήριο, μολονότι εκτιμά ότι ο VIN δεν συνιστά, κατά κανόνα, δεδομένο προσωπικού χαρακτήρα, εντούτοις διερωτάται αν το άρθρο 61 του κανονισμού 2018/858 έχει την έννοια ότι επιβάλλει στους κατασκευαστές αυτοκινήτων έννομη υποχρέωση επεξεργασίας δεδομένων, κατά την έννοια του άρθρου 6, παράγραφος 1, στοιχείο γʹ, του ΓΚΠΔ.
24
Υπό τις συνθήκες αυτές, το Landgericht Köln (πρωτοδικείο Κολωνίας) αποφάσισε να αναστείλει την ενώπιόν του διαδικασία και να υποβάλει στο Δικαστήριο τα ακόλουθα προδικαστικά ερωτήματα:
«1)
Καλύπτει η απαίτηση του άρθρου 61, παράγραφος 1, δεύτερη περίοδος, του κανονισμού 2018/858 […] όλες τις πληροφορίες επισκευής και συντήρησης οχήματος κατά την έννοια του άρθρου 3, σημείο 48, του κανονισμού, ή μήπως η απαίτηση αυτή περιορίζεται στις αποκαλούμενες πληροφορίες για ανταλλακτικά […] σύμφωνα με το παράρτημα Χ, σημείο 6.1, του κανονισμού;
2)
Έχουν το άρθρο 61, παράγραφος 1, δεύτερη περίοδος, [και παράγραφος 2, δεύτερο εδάφιο, του κανονισμού 2018/858] την έννοια ότι ο κατασκευαστής οχημάτων εκπληρώνει τις αντίστοιχες υποχρεώσεις του μόνον
α)
εφόσον παρέχει, μέσω διαδικτύου, πρόσβαση στις πληροφορίες μετά από αναζήτηση με χρήση μηχανής αυτόματης αναζήτησης μέσω διεπαφής βάσης δεδομένων με δυνατότητα τηλεφόρτωσης των αποτελεσμάτων ή μήπως αρκεί να παρέχει, σε διαδικτυακό τόπο, δυνατότητα αναζήτησης μόνο διά πληκτρολογήσεως επί της οθόνης από τον χρήστη, το δε αποτέλεσμα της αναζήτησης να περιορίζεται στην προβολή επί της οθόνης του περιεχομένου των ιστοσελίδων;
και
β)
εφόσον παρέχει δυνατότητα αναζήτησης, βάσει των [VIN] που πρέπει να διατίθενται από τον κατασκευαστή σε ειδικό κατάλογο, όλων των πληροφοριών που συνδέονται, στη βάση δεδομένων, με τους [VIN] και, ανεξαρτήτως τούτου,
–
βάσει, επίσης, άλλων χαρακτηριστικών που καθιστούν δυνατή την ταυτοποίηση των οχημάτων σύμφωνα με το παράρτημα X, σημείο 6.1, τρίτη περίοδος, του κανονισμού 2018/858,
–
καθώς και βάσει χρησιμοποιούμενων όρων ανά κατηγορία (όπως κατηγορίες εξαρτημάτων, ανταλλακτικών, οδηγιών επισκευής και συντήρησης και τεχνικών απεικονίσεων) και άλλων καταχωρίσεων σε βάσεις δεδομένων υπό οποιουσδήποτε συνδυασμούς
ή μήπως αρκεί ο κατασκευαστής να προσφέρει δυνατότητα αναζήτησης αποκλειστικά ως μεμονωμένη αναζήτηση βάσει του VIN ενός μόνο συγκεκριμένου οχήματος, χωρίς να παρέχει συγχρόνως ενημερωμένο κατάλογο όλων των VIN των οχημάτων του;
και
γ)
εφόσον διαθέτει αυτά τα σύνολα δεδομένων σε αρχεία των οποίων ο μορφότυπος επιτρέπει την άμεση ηλεκτρονική (περαιτέρω) επεξεργασία των συνόλων δεδομένων που περιέχονται με αναφορά της αντίστοιχης περιγραφής του συνόλου δεδομένων (στην περίπτωση κειμένων και πινάκων) ή μήπως αρκεί προς τούτο η δυνατότητα απλής προβολής επί της οθόνης σε οποιονδήποτε κοινό μορφότυπο αρχείου, όπως ένα αρχείο PDF;
3)
Συνιστά το άρθρο 61, παράγραφος 1, του κανονισμού 2018/858 έννομη υποχρέωση του κατασκευαστή οχημάτων, κατά την έννοια του άρθρου 6, παράγραφος 1, στοιχείο γʹ, του [ΓΚΠΔ], η οποία δικαιολογεί τη γνωστοποίηση των VIN ή πληροφοριών που συνδέονται με τους VIN σε ανεξάρτητους φορείς ως άλλους υπευθύνους επεξεργασίας κατά την έννοια του άρθρου 4, σημείο 7, του Γενικού Κανονισμού για την Προστασία Δεδομένων;»
Επί των προδικαστικών ερωτημάτων
Επί του πρώτου προδικαστικού ερωτήματος
25
Με το πρώτο προδικαστικό ερώτημα, το αιτούν δικαστήριο ζητεί, κατ’ ουσίαν, να διευκρινιστεί αν το άρθρο 61, παράγραφος 1, δεύτερη περίοδος, του κανονισμού 2018/858 έχει την έννοια ότι η υποχρέωση παροχής των διαλαμβανόμενων στην παράγραφο αυτή πληροφοριών με εύκολα προσβάσιμο τρόπο υπό τη μορφή μηχαναναγνώσιμων και ηλεκτρονικά επεξεργάσιμων συνόλων δεδομένων, καταλαμβάνει το σύνολο των «πληροφοριών επισκευής και συντήρησης οχημάτων» κατά την έννοια του άρθρου 3, σημείο 48, του κανονισμού αυτού ή μόνον τις πληροφορίες για ανταλλακτικά σύμφωνα με το παράρτημα X, σημείο 6.1, του εν λόγω κανονισμού.
26
Το άρθρο 61, παράγραφος 1, πρώτη περίοδος, του κανονισμού 2018/858 επιβάλλει στους κατασκευαστές αυτοκινήτων να παρέχουν στους ανεξάρτητους φορείς απεριόριστη, τυποποιημένη και χωρίς διακρίσεις πρόσβαση, μεταξύ άλλων, στις «πληροφορίες επισκευής και συντήρησης του οχήματος» κατά την έννοια του άρθρου 3, σημείο 48, του κανονισμού αυτού. Δυνάμει του άρθρου 61, παράγραφος 1, δεύτερη περίοδος, του εν λόγω κανονισμού, όλες αυτές οι πληροφορίες παρουσιάζονται με εύκολα προσβάσιμο τρόπο υπό μορφή μηχαναγνώσιμων και ηλεκτρονικά επεξεργάσιμων συνόλων δεδομένων.
27
Επομένως, από το ίδιο το γράμμα της τελευταίας αυτής διάταξης προκύπτει ότι η υποχρέωση την οποία προβλέπει αφορά τις ίδιες πληροφορίες με εκείνες που μνημονεύονται στο άρθρο 61, παράγραφος 1, πρώτη περίοδος, του εν λόγω κανονισμού, ήτοι, μεταξύ άλλων, τις πληροφορίες επισκευής και συντήρησης οχήματος.
28
Μολονότι το μεν άρθρο 61, παράγραφος 4, του κανονισμού 2018/858, ορίζει ότι «[ο]ι λεπτομέρειες σχετικά με τις τεχνικές απαιτήσεις πρόσβασης σε […] πληροφορίες επισκευής και συντήρησης οχημάτων, και ειδικότερα τις τεχνικές προδιαγραφές σχετικά με τον τρόπο παροχής […] των πληροφοριών επισκευής και συντήρησης οχημάτων, καθορίζονται στο παράρτημα X» και το δε σημείο 6.1, τρίτο εδάφιο, του παραρτήματος αυτού αφορά μόνον τις πληροφορίες για τα εξαρτήματα οχήματος τα οποία μπορούν να αντικατασταθούν με ανταλλακτικά, γεγονός παραμένει εντούτοις ότι η τελευταία αυτή διάταξη δεν ρυθμίζει την έκταση της πρόσβασης στις πληροφορίες επισκευής και συντήρησης οχήματος. Ως εκ τούτου, αποτέλεσμα της διάταξης αυτής δεν μπορεί να είναι ότι πληροφορίες επισκευής και συντήρησης αποτελούν μόνον οι πληροφορίες για τα ανταλλακτικά.
29
Κατόπιν των προεκτεθέντων, στο πρώτο προδικαστικό ερώτημα πρέπει να δοθεί η απάντηση ότι το άρθρο 61, παράγραφος 1, δεύτερη περίοδος, του κανονισμού 2018/858 έχει την έννοια ότι η υποχρέωση παροχής των διαλαμβανόμενων στην παράγραφο αυτή πληροφοριών με εύκολα προσβάσιμο τρόπο, υπό τη μορφή μηχαναναγνώσιμων και ηλεκτρονικά επεξεργάσιμων συνόλων δεδομένων, καταλαμβάνει το σύνολο των «πληροφοριών επισκευής και συντήρησης οχήματος» κατά την έννοια του άρθρου 3, σημείο 48, του κανονισμού αυτού και όχι αποκλειστικά τις πληροφορίες για ανταλλακτικά τις οποίες αφορά το παράρτημα X, σημείο 6.1, του εν λόγω κανονισμού.
Επί του δευτέρου προδικαστικού ερωτήματος
30
Με το δεύτερο προδικαστικό ερώτημα, το αιτούν δικαστήριο ζητεί, κατ’ ουσίαν, να διευκρινιστεί αν το άρθρο 61, παράγραφος 1, δεύτερη περίοδος, και παράγραφος 2, δεύτερο εδάφιο, του κανονισμού 2018/858 έχει την έννοια ότι επιβάλλει στους κατασκευαστές αυτοκινήτων, πρώτον, να καθιστούν τις πληροφορίες επισκευής και συντήρησης των οχημάτων προσβάσιμες μέσω διεπαφής βάσης δεδομένων που επιτρέπει την αυτοματοποιημένη αναζήτηση με τηλεφόρτωση των αποτελεσμάτων, δεύτερον, να δημιουργούν βάση δεδομένων που επιτρέπει την αναζήτηση όχι μόνο βάσει του VIN αλλά και βάσει πρόσθετων μέσων και, τρίτον, να θέτουν τις πληροφορίες αυτές στη διάθεση των ανεξάρτητων φορέων σε αρχεία των οποίων ο μορφότυπος εξυπηρετεί την άμεση ηλεκτρονική επεξεργασία των συνόλων δεδομένων που περιέχονται στα αρχεία αυτά.
31
Πρώτον, όπως υπομνήσθηκε στη σκέψη 26 της παρούσας απόφασης, το άρθρο 61, παράγραφος 1, του κανονισμού 2018/858 επιβάλλει στους κατασκευαστές αυτοκινήτων να παρέχουν στους ανεξάρτητους φορείς απεριόριστη, τυποποιημένη και χωρίς διακρίσεις πρόσβαση, μεταξύ άλλων, στις πληροφορίες επισκευής και συντήρησης οχήματος και να τις παρουσιάζουν «με εύκολα προσβάσιμο τρόπο υπό μορφή μηχαναγνώσιμων και ηλεκτρονικά επεξεργάσιμων συνόλων δεδομένων».
32
Το εν λόγω άρθρο 61, παράγραφος 2, δεύτερο εδάφιο, πρώτη περίοδος, υποχρεώνει τους κατασκευαστές να διαθέτουν τις πληροφορίες επισκευής και συντήρησης του οχήματος στους δικτυακούς τόπους τους με τη χρήση τυποποιημένου μορφότυπου ή, εάν αυτό δεν είναι εφικτό λόγω της φύσης των πληροφοριών, σε άλλον κατάλληλο μορφότυπο. Η δεύτερη περίοδος του δευτέρου εδαφίου επιβάλλει στους κατασκευαστές την υποχρέωση να παρέχουν τις ως άνω πληροφορίες στους ανεξάρτητους φορείς, πλην των επισκευαστών, σε μηχαναγνώσιμο μορφότυπο που μπορεί να υποβληθεί σε ηλεκτρονική επεξεργασία με κοινά εργαλεία πληροφορικής και λογισμικό, επιτρέποντας στους ανεξάρτητους φορείς να ασκούν τα καθήκοντα που συνδέονται με την επιχειρηματική τους δραστηριότητα στην αλυσίδα εφοδιασμού της δευτερογενούς αγοράς (πρβλ. απόφαση της 27ης Οκτωβρίου 2022, ADPA και Gesamtverband Autoteile-Handel, C‑390/21, EU:C:2022:837, σκέψη 28).
33
Έως ότου η Επιτροπή εγκρίνει σχετικό πρότυπο, οι κατασκευαστές οφείλουν, σύμφωνα με το άρθρο 61, παράγραφος 2, πρώτο εδάφιο, του κανονισμού 2018/858, να παρουσιάζουν τις εν λόγω πληροφορίες «με εύκολα προσβάσιμο» τρόπο που καθιστά δυνατή την επεξεργασία τους από τους ανεξάρτητους φορείς «χωρίς υπερβολικό κόπο».
34
Παρά ταύτα, το άρθρο 61 του κανονισμού αυτού δεν προβλέπει υποχρέωση των κατασκευαστών αυτοκινήτων για δημιουργία διεπαφής δυνάμενης να χρησιμοποιηθεί για αναζήτηση στις βάσεις δεδομένων των κατασκευαστών.
35
Δεύτερον, κατά το σημείο 6.1, τρίτο εδάφιο, του παραρτήματος X του κανονισμού 2018/858, στο οποίο παραπέμπει το άρθρο 61, παράγραφος 4, του κανονισμού αυτού, «[π]ληροφορίες για όλα τα μέρη με τα οποία είναι εξοπλισμένο από τον κατασκευαστή το όχημα, όπως αυτό ταυτοποιείται με τον [VIN] και κάθε πρόσθετο κριτήριο όπως το μεταξόνιο, η ισχύς του κινητήρα, η διαρρύθμιση του εσωτερικού χώρου ή οι επιλογές, και τα οποία μπορούν να αντικατασταθούν με ανταλλακτικά που διαθέτει ο κατασκευαστής του οχήματος στους εξουσιοδοτημένους επισκευαστές ή αντιπροσώπους ή σε τρίτους μέσω αναφοράς του αριθμού του εξαρτήματος του αρχικού εξοπλισμού, είναι διαθέσιμες, υπό μορφή μηχαναγνώσιμων και ηλεκτρονικά επεξεργάσιμων συνόλων δεδομένων, σε βάση δεδομένων στην οποία έχουν εύκολα πρόσβαση οι ανεξάρτητοι φορείς».
36
Από το ίδιο το γράμμα του εν λόγω σημείου 6.1, τρίτο εδάφιο, προκύπτει ότι, όσον αφορά τις πληροφορίες για τα εξαρτήματα τα οποία μπορούν να αντικατασταθούν με ανταλλακτικά, οι κατασκευαστές οφείλουν να δημιουργήσουν βάση δεδομένων (πρβλ. απόφαση της 19ης Σεπτεμβρίου 2019, Gesamtverband Autoteile-Handel, C‑527/18, EU:C:2019:762, σκέψη 32) που επιτρέπει την αναζήτηση όχι μόνο βάσει του VIN, αλλά και βάσει «πρόσθετων κριτηρίων» προβλεπόμενων στη διάταξη αυτή.
37
Η ερμηνεία αυτή είναι σύμφωνη προς τον σκοπό της διασφάλισης αποτελεσματικού ανταγωνισμού στην αγορά υπηρεσιών παροχής πληροφοριών επισκευής και συντήρησης οχημάτων, όπως εκτίθεται στις αιτιολογικές σκέψεις 50 και 52 του κανονισμού 2018/858. Προς τον σκοπό αυτόν, οι ανεξάρτητοι φορείς, όπως οι εκδότες τεχνικών εντύπων και οι κατασκευαστές εξαρτημάτων, πρέπει να μπορούν να πραγματοποιούν αναζητήσεις χρησιμοποιώντας όλα τα μέσα που απαριθμούνται στην προηγούμενη σκέψη της παρούσας απόφασης, προκειμένου να ασκούν τις δραστηριότητές τους στην αλυσίδα εφοδιασμού της αγοράς εξαρτημάτων και ανταλλακτικών.
38
Τρίτον, η υποχρέωση των κατασκευαστών να θέτουν τις πληροφορίες επισκευής και συντήρησης οχήματος στη διάθεση των ανεξάρτητων φορέων σε μορφότυπο δυνάμενο να υποβληθεί σε ηλεκτρονική επεξεργασία, την οποία προβλέπει το άρθρο 61, παράγραφος 1, του κανονισμού 2018/858, πρέπει να παρέχει στους φορείς αυτούς τη δυνατότητα «ανάκτησης τεχνικών πληροφοριών» (πρβλ. απόφαση της 27ης Οκτωβρίου 2022, ADPA και Gesamtverband Autoteile-Handel, C‑390/21, EU:C:2022:837, σκέψη 27).
39
Επιπλέον, επισημαίνεται ότι, κατά την αιτιολογική σκέψη 35 της οδηγίας 2019/1024, για να μπορεί ένα έγγραφο να θεωρηθεί ως έγγραφο σε μηχαναγνώσιμο μορφότυπο, πρέπει να είναι «σε μορφή αρχείου διαρθρωμένου κατά τέτοιον τρόπο ώστε οι εφαρμογές λογισμικού να μπορούν να εντοπίσουν, να αναγνωρίσουν και να εξαγάγουν από αυτό συγκεκριμένα δεδομένα».
40
Από την απόφαση περί παραπομπής προκύπτει, ωστόσο, ότι η διάθεση πληροφοριών σε μορφότυπο όπως αυτός που προσφέρει η Scania προσφέρεται μόνο για έμμεση ηλεκτρονική επεξεργασία και απαιτεί από τους εν λόγω φορείς να προβαίνουν σε ενδιάμεσα στάδια μετατροπής αρχείων, τα οποία δεν καθιστούν δυνατή την αυτοματοποιημένη επεξεργασία σε μορφότυπο που μπορεί να υποβληθεί άμεσα σε επεξεργασία. Υπό την επιφύλαξη των εξακριβώσεων στις οποίες οφείλει εν τέλει να προβεί το αιτούν δικαστήριο, δεν μπορεί να γίνει δεκτό ότι μια τέτοια διάθεση πληροφοριών είναι σύμφωνη προς το άρθρο 61, παράγραφος 1, δεύτερη περίοδος, και παράγραφος 2, δεύτερο εδάφιο, του κανονισμού 2018/858.
41
Η ερμηνεία αυτή είναι σύμφωνη προς τον σκοπό της διασφάλισης αποτελεσματικού ανταγωνισμού στην αγορά υπηρεσιών παροχής πληροφοριών επισκευής και συντήρησης οχημάτων, όπως εκτίθεται στις αιτιολογικές σκέψεις 50 και 52 του κανονισμού 2018/858. Προς τούτο, όπως επισήμανε η Επιτροπή με τις γραπτές παρατηρήσεις της, είναι σημαντικό να μπορούν οι ανεξάρτητοι φορείς να ανακτούν τεχνικά δεδομένα από τον μορφότυπο με τον οποίο οι κατασκευαστές θέτουν στη διάθεσή τους τις αναγκαίες πληροφορίες και να διατηρούν τα δεδομένα αυτά αμέσως μετά τη συλλογή τους για περαιτέρω χρήση.
42
Κατόπιν των ανωτέρω σκέψεων, στο δεύτερο προδικαστικό ερώτημα πρέπει να δοθεί η απάντηση ότι το άρθρο 61, παράγραφος 1, δεύτερη περίοδος, και παράγραφος 2, δεύτερο εδάφιο, του κανονισμού 2018/858 έχει την έννοια ότι:
–
δεν υποχρεώνει μεν τους κατασκευαστές αυτοκινήτων να καθιστούν τις πληροφορίες επισκευής και συντήρησης οχήματος προσβάσιμες μέσω διεπαφής βάσης δεδομένων που επιτρέπει την αυτοματοποιημένη αναζήτηση με τηλεφόρτωση αποτελεσμάτων, πλην όμως τους υποχρεώνει να θέτουν τις πληροφορίες αυτές στη διάθεση των ανεξάρτητων φορέων σε αρχεία των οποίων ο μορφότυπος εξυπηρετεί την άμεση ηλεκτρονική επεξεργασία των συνόλων δεδομένων που περιέχονται στα αρχεία αυτά·
–
σε συνδυασμό με το άρθρο 61, παράγραφος 4, και το σημείο 6.1, τρίτο εδάφιο, του παραρτήματος X του ίδιου κανονισμού, υποχρεώνει τους κατασκευαστές αυτοκινήτων να δημιουργούν βάση δεδομένων που επιτρέπει την αναζήτηση πληροφοριών για όλα τα μέρη με τα οποία είναι εξοπλισμένο από τον κατασκευαστή το όχημα όχι μόνο βάσει του VIN, αλλά και βάσει πρόσθετων μέσων που προβλέπει η τελευταία αυτή διάταξη.
Επί του τρίτου προδικαστικού ερωτήματος
43
Με το τρίτο προδικαστικό ερώτημα, το αιτούν δικαστήριο ζητεί, κατ’ ουσίαν, να διευκρινιστεί αν το άρθρο 61, παράγραφος 1, του κανονισμού 2018/858 έχει την έννοια ότι θεσπίζει «έννομη υποχρέωση», κατά την έννοια του άρθρου 6, παράγραφος 1, στοιχείο γʹ, του ΓΚΠΔ, την οποία υπέχουν οι κατασκευαστές αυτοκινήτων υπό την ιδιότητα του «υπευθύνου επεξεργασίας», κατά την έννοια του άρθρου 4, σημείο 7, του κανονισμού αυτού, να θέτουν τους VIN των οχημάτων που κατασκευάζουν στη διάθεση των ανεξάρτητων φορέων.
44
Προκειμένου να δοθεί απάντηση στο ερώτημα αυτό, πρέπει να εξεταστεί, πρώτον, αν ο VIN εμπίπτει στην έννοια των «δεδομένων προσωπικού χαρακτήρα», κατά το άρθρο 4, σημείο 1, του ΓΚΠΔ, το οποίο ορίζει την έννοια αυτή ως «κάθε πληροφορία που αφορά ταυτοποιημένο ή ταυτοποιήσιμο φυσικό πρόσωπο».
45
Ο ορισμός αυτός εφαρμόζεται όταν, λόγω του περιεχομένου, του σκοπού και του αποτελέσματός τους, οι επίμαχες πληροφορίες συνδέονται με συγκεκριμένο φυσικό πρόσωπο [απόφαση της 8ης Δεκεμβρίου 2022, Inspektor v Inspektorata kam Visshia sadeben savet (Σκοποί της επεξεργασίας δεδομένων προσωπικού χαρακτήρα – Ποινική έρευνα), C‑180/21, EU:C:2022:967, σκέψη 70]. Για να διαπιστωθεί αν η ταυτότητα ενός φυσικού προσώπου μπορεί να εξακριβωθεί, πρέπει να ληφθεί υπόψη το σύνολο των μέσων που μπορούν ευλόγως να χρησιμοποιηθούν είτε από τον υπεύθυνο επεξεργασίας κατά την έννοια του άρθρου 4, σημείο 7, του ΓΚΠΔ, είτε από τρίτο για να εξακριβωθεί η ταυτότητα του εν λόγω προσώπου, χωρίς ωστόσο να απαιτείται όλες οι πληροφορίες που καθιστούν δυνατή την εξακρίβωση του εν λόγω προσώπου να βρίσκονται στη διάθεση μίας μόνο οντότητας (πρβλ. απόφαση της 19ης Οκτωβρίου 2016, Breyer, C‑582/14, EU:C:2016:779, σκέψεις 42 και 43).
46
Όπως επισήμανε ο γενικός εισαγγελέας στα σημεία 34 και 39 των προτάσεών του, ένα δεδομένο όπως ο VIN –ο οποίος ορίζεται στο άρθρο 2, σημείο 2, του κανονισμού 19/2011 ως αλφαριθμητικός κωδικός που αποδίδεται σ’ ένα όχημα από τον κατασκευαστή με σκοπό να εξασφαλίζεται η ορθή αναγνώριση του οχήματος και ο οποίος, ως τέτοιος, δεν έχει χαρακτήρα «προσωπικό»– αποκτά τον χαρακτήρα αυτόν έναντι οποιουδήποτε έχει ευλόγως στη διάθεσή του μέσα που του επιτρέπουν να τον συνδέσει με συγκεκριμένο πρόσωπο.
47
Από το παράρτημα Ι, σημείο II.5, της οδηγίας 1999/37 προκύπτει ότι ο VIN πρέπει να αναγράφεται στην άδεια κυκλοφορίας οχήματος, όπως και το όνομα και η διεύθυνση του κατόχου της άδειας. Επιπλέον, δυνάμει των σημείων II.5 και II.6 του παραρτήματος αυτού, ένα φυσικό πρόσωπο μπορεί να χαρακτηριστεί στην εν λόγω άδεια ως κύριος του οχήματος ή ως πρόσωπο που μπορεί να χρησιμοποιεί το όχημα με βάση νόμιμο δικαίωμα άλλο από εκείνο του κυρίου.
48
Υπό τις συνθήκες αυτές, ο VIN συνιστά δεδομένο προσωπικού χαρακτήρα, κατά το άρθρο 4, σημείο 1, του ΓΚΠΔ, του φυσικού προσώπου που μνημονεύεται στην άδεια κυκλοφορίας οχήματος, στο μέτρο που όποιος έχει πρόσβαση σε αυτόν θα μπορούσε να έχει στη διάθεσή του μέσα που επιτρέπουν να τον χρησιμοποιήσει για να εξακριβώσει την ταυτότητα του κυρίου του οχήματος το οποίο αφορά η άδεια ή του προσώπου που μπορεί να χρησιμοποιεί το όχημα αυτό με βάση νόμιμο δικαίωμα άλλο από εκείνο του κυρίου.
49
Όπως παρατήρησε ο γενικός εισαγγελέας στα σημεία 34 και 41 των προτάσεών του, όταν οι ανεξάρτητοι φορείς μπορούν ευλόγως να έχουν στη διάθεσή τους μέσα που τους επιτρέπουν να συνδέσουν έναν VIN με ταυτοποιημένο ή ταυτοποιήσιμο φυσικό πρόσωπο, πράγμα το οποίο εναπόκειται στο αιτούν δικαστήριο να εξακριβώσει, ο εν λόγω VIN συνιστά γι’ αυτούς δεδομένο προσωπικού χαρακτήρα κατά το άρθρο 4, σημείο 1, του ΓΚΠΔ, καθώς και, εμμέσως, για τους κατασκευαστές αυτοκινήτων που τον καθιστούν διαθέσιμο, ακόμη και αν ο VIN δεν αποτελεί, αφ’ εαυτού, δεδομένο προσωπικού χαρακτήρα για τους κατασκευαστές, ιδίως όταν το όχημα στο οποίο χορηγήθηκε ο VIN δεν ανήκει σε φυσικό πρόσωπο.
50
Εάν από την εξακρίβωση για την οποία γίνεται λόγος στην προηγούμενη σκέψη της παρούσας απόφασης προκύψει ότι ο VIN πρέπει να θεωρηθεί δεδομένο προσωπικού χαρακτήρα, το στοιχείο αυτό εμπίπτει στο πεδίο εφαρμογής του ΓΚΠΔ, δυνάμει του άρθρου του 2, παράγραφος 1, και πρέπει, ως εκ τούτου, να αποτελέσει αντικείμενο επεξεργασίας σύμφωνης προς τον εν λόγω κανονισμό.
51
Η έννοια της «επεξεργασίας» ορίζεται στο άρθρο 4, σημείο 2, του ΓΚΠΔ ως κάθε πράξη ή σειρά πράξεων που πραγματοποιείται με ή χωρίς τη χρήση αυτοματοποιημένων μέσων και εφαρμόζεται σε δεδομένα προσωπικού χαρακτήρα ή σε σύνολα δεδομένων προσωπικού χαρακτήρα, όπως η κοινολόγηση με διαβίβαση, η διάδοση ή κάθε άλλη μορφή διάθεσης. Επομένως, η έννοια αυτή καταλαμβάνει κάθε μορφή διάθεσης ενός VIN από τον «υπεύθυνο επεξεργασίας», κατά το άρθρο 4, σημείο 7, του ίδιου κανονισμού, όταν ο εν λόγω VIN καθιστά δυνατή την εξακρίβωση της ταυτότητας φυσικού προσώπου.
52
Το άρθρο 6 του ΓΚΠΔ καθορίζει τις προϋποθέσεις για τη νομιμότητα της επεξεργασίας των δεδομένων αυτών. Κατά την παράγραφο 1, στοιχείο γʹ, του άρθρου αυτού, είναι σύννομη η επεξεργασία που είναι απαραίτητη για τη συμμόρφωση με έννομη υποχρέωση του υπευθύνου επεξεργασίας.
53
Το άρθρο 6, παράγραφος 3, του ΓΚΠΔ διευκρινίζει, επιπλέον, ότι βάση της επεξεργασίας αυτής πρέπει να είναι το δίκαιο της Ένωσης ή το δίκαιο του κράτους μέλους στο οποίο υπόκειται ο υπεύθυνος επεξεργασίας και ότι η νομική αυτή βάση πρέπει να καθορίζει τους σκοπούς της επεξεργασίας και να ανταποκρίνεται σε σκοπό δημοσίου συμφέροντος, καθώς και να είναι ανάλογη προς τον επιδιωκόμενο νόμιμο σκοπό.
54
Όπως αναφέρεται στην αιτιολογική σκέψη 62 του κανονισμού 2018/858, η ρύθμιση σχετικά με την προστασία των δεδομένων προσωπικού χαρακτήρα πρέπει να εφαρμόζεται οσάκις τα μέτρα που προβλέπει ο εν λόγω κανονισμός συνεπάγονται την επεξεργασία δεδομένων προσωπικού χαρακτήρα.
55
Υπό το πρίσμα των ανωτέρω πρέπει να εξεταστεί, σε δεύτερο στάδιο, το περιεχόμενο και η έκταση εφαρμογής του άρθρου 61, παράγραφος 1, του κανονισμού 2018/858.
56
Όπως επισημάνθηκε στις σκέψεις 26 και 31 της παρούσας απόφασης, η διάταξη αυτή επιβάλλει, κατ’ αρχάς, στους κατασκευαστές αυτοκινήτων να θέτουν στη διάθεση των ανεξάρτητων φορέων, μεταξύ άλλων, τις πληροφορίες επισκευής και συντήρησης οχήματος, οι οποίες ορίζονται στο άρθρο 3, σημείο 48, του κανονισμού αυτού ως «όλες οι πληροφορίες, συμπεριλαμβανομένων όλων των επακόλουθων τροποποιήσεων και παραρτημάτων τους, που απαιτούνται για τη διάγνωση, τη συντήρηση και την τεχνική επιθεώρηση οχήματος, την προετοιμασία του για τεχνικό έλεγχο, την επισκευή, τον επαναπρογραμματισμό, την επαναφορά οχήματος στην αρχική του κατάσταση ή που απαιτούνται για την εξ αποστάσεως διαγνωστική υποστήριξη οχήματος, ή για την τοποθέτηση εξαρτημάτων και εξοπλισμού σε όχημα, και οι οποίες παρέχονται από τον κατασκευαστή στους εξουσιοδοτημένους συνεργάτες, πωλητές και επισκευαστές του ή χρησιμοποιούνται από τον κατασκευαστή για σκοπούς επισκευής και συντήρησης».
57
Επιπλέον, το παράρτημα X του κανονισμού 2018/858, στο οποίο παραπέμπει το άρθρο 61, παράγραφος 4, του κανονισμού αυτού, διευκρινίζει, στο σημείο 2.5.1, ότι οι πληροφορίες επισκευής και συντήρησης οχήματος περιλαμβάνουν την «αναμφισβήτητη ταυτοποίηση του οχήματος». Εξάλλου, σύμφωνα με το σημείο 6.1, τέταρτο εδάφιο, του ίδιου παραρτήματος, ο VIN περιλαμβάνεται στη βάση δεδομένων την οποία ο κατασκευαστής οφείλει να δημιουργήσει, δυνάμει του εν λόγω σημείου 6.1, τρίτο εδάφιο, σχετικά με τα εξαρτήματα του αρχικού εξοπλισμού του οχήματος, τα οποία μπορούν να αντικατασταθούν με ανταλλακτικά.
58
Επομένως, οι εν λόγω διατάξεις του δικαίου της Ένωσης επιβάλλουν στους κατασκευαστές αυτοκινήτων την «έννομη υποχρέωση», κατά την έννοια του άρθρου 6, παράγραφος 1, στοιχείο γʹ, του ΓΚΠΔ, να θέτουν στη διάθεση των ανεξάρτητων φορέων διάφορα δεδομένα, μεταξύ των οποίων τους VIN. Μια τέτοια «έννομη υποχρέωση» πληροί την πρώτη προϋπόθεση της νομιμότητας της επεξεργασίας δεδομένων προσωπικού χαρακτήρα για την οποία έγινε λόγος στη σκέψη 52 της παρούσας απόφασης.
59
Ακολούθως, το άρθρο 61, παράγραφος 1, του κανονισμού 2018/858 ορίζει τον σκοπό τον οποίο επιδιώκει αυτή η υποχρέωση επεξεργασίας των δεδομένων, ο οποίος συνίσταται στην παροχή στους ανεξάρτητους φορείς απεριόριστης, τυποποιημένης και χωρίς διακρίσεις πρόσβασης, μεταξύ άλλων, στις πληροφορίες επισκευής και συντήρησης του οχήματος, κατά την έννοια του άρθρου 3, σημείο 48, του κανονισμού αυτού. Επομένως, η «έννομη υποχρέωση» των κατασκευαστών να θέτουν τους VIN των οχημάτων τους στη διάθεση των ανεξάρτητων φορέων ανταποκρίνεται στον μνημονευόμενο στην αιτιολογική σκέψη 52 του εν λόγω κανονισμού σκοπό της εξασφάλισης αποτελεσματικού και ανόθευτου ανταγωνισμού στην αγορά υπηρεσιών παροχής πληροφοριών επισκευής και συντήρησης οχημάτων.
60
Κατά την αιτιολογική σκέψη 50 του κανονισμού 2018/858, ο ανταγωνισμός αυτός είναι αναγκαίος ώστε να βελτιωθεί η λειτουργία της εσωτερικής αγοράς, ιδίως όσον αφορά την ελεύθερη κυκλοφορία των εμπορευμάτων, την ελευθερία εγκατάστασης και την ελεύθερη παροχή υπηρεσιών. Ως εκ τούτου, ο μνημονευόμενος στην προηγούμενη σκέψη σκοπός είναι σκοπός δημοσίου συμφέροντος και, κατά συνέπεια, νόμιμος (βλ., κατ’ αναλογίαν, απόφαση της 1ης Αυγούστου 2022, Vyriausioji tarnybinės etikos komisija, C‑184/20, EU:C:2022:601, σκέψη 75). Επομένως, πληρούται η δεύτερη προϋπόθεση της νομιμότητας της επεξεργασίας των δεδομένων προσωπικού χαρακτήρα για την οποία έγινε λόγος στη σκέψη 53 της παρούσας απόφασης.
61
Όσον αφορά, τέλος, την κατά το άρθρο 6, παράγραφος 3, του ΓΚΠΔ τρίτη προϋπόθεση της νομιμότητας της επεξεργασίας δεδομένων προσωπικού χαρακτήρα, σύμφωνα με την οποία η επεξεργασία πρέπει να είναι «ανάλογη προς τον επιδιωκόμενο νόμιμο σκοπό», αρκεί να επισημανθεί, όπως παρατήρησε και ο γενικός εισαγγελέας στο σημείο 52, τέταρτη περίπτωση, των προτάσεών του, αφενός, ότι μόνον η αναζήτηση βάσει του VIN καθιστά δυνατή την ακριβή ταυτοποίηση των στοιχείων που αντιστοιχούν σε συγκεκριμένο όχημα και, αφετέρου, ότι η δικογραφία που έχει στη διάθεσή του το Δικαστήριο δεν αναφέρει άλλο ηπιότερο μέσο προσδιορισμού το οποίο να διασφαλίζει τόσο την αποτελεσματικότητα της αναζήτησης βάσει του VIN όσο και την επίτευξη του σκοπού δημοσίου συμφέροντος που μνημονεύθηκε στην προηγούμενη σκέψη. Επομένως, το άρθρο 61, παράγραφος 1, του κανονισμού 2018/858 πληροί την τρίτη προϋπόθεση για την οποία έγινε λόγος στη σκέψη 53 της παρούσας απόφασης.
62
Λαμβανομένων υπόψη των προεκτεθέντων, στο τρίτο προδικαστικό ερώτημα πρέπει να δοθεί η απάντηση ότι το άρθρο 61, παράγραφος 1, του κανονισμού 2018/858, σε συνδυασμό με την παράγραφο 4 του ίδιου άρθρου και το σημείο 6.1 του παραρτήματος X του ίδιου κανονισμού, έχει την έννοια ότι θεσπίζει «έννομη υποχρέωση», κατά την έννοια του άρθρου 6, παράγραφος 1, στοιχείο γʹ, του ΓΚΠΔ, την οποία υπέχουν οι κατασκευαστές αυτοκινήτων υπό την ιδιότητα του «υπευθύνου επεξεργασίας», κατά την έννοια του άρθρου 4, σημείο 7, του κανονισμού αυτού, να θέτουν τους VIN των οχημάτων που κατασκευάζουν στη διάθεση των ανεξάρτητων φορέων.
Επί των δικαστικών εξόδων
63
Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
Για τους λόγους αυτούς, το Δικαστήριο (τρίτο τμήμα) αποφαίνεται:
1)
Το άρθρο 61, παράγραφος 1, δεύτερη περίοδος, του κανονισμού (ΕΕ) 2018/858 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την έγκριση και την εποπτεία της αγοράς μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, για την τροποποίηση των κανονισμών (ΕΚ) αριθ. 715/2007 και (ΕΚ) αριθ. 595/2009 και για την κατάργηση της οδηγίας 2007/46/ΕΚ,
έχει την έννοια ότι:
η υποχρέωση παροχής των διαλαμβανόμενων στην παράγραφο αυτή πληροφοριών με εύκολα προσβάσιμο τρόπο, υπό τη μορφή μηχαναναγνώσιμων και ηλεκτρονικά επεξεργάσιμων συνόλων δεδομένων, καταλαμβάνει το σύνολο των «πληροφοριών επισκευής και συντήρησης οχήματος» κατά την έννοια του άρθρου 3, σημείο 48, του κανονισμού αυτού και όχι αποκλειστικά τις πληροφορίες για ανταλλακτικά τις οποίες αφορά το παράρτημα X, σημείο 6.1, του εν λόγω κανονισμού.
2)
Το άρθρο 61, παράγραφος 1, δεύτερη περίοδος, και παράγραφος 2, δεύτερο εδάφιο, του κανονισμού 2018/858
έχει την έννοια ότι:
–
δεν υποχρεώνει μεν τους κατασκευαστές αυτοκινήτων να καθιστούν τις πληροφορίες επισκευής και συντήρησης οχήματος προσβάσιμες μέσω διεπαφής βάσης δεδομένων που επιτρέπει την αυτοματοποιημένη αναζήτηση με τηλεφόρτωση αποτελεσμάτων, πλην όμως τους υποχρεώνει να θέτουν τις πληροφορίες αυτές στη διάθεση των ανεξάρτητων φορέων σε αρχεία των οποίων ο μορφότυπος εξυπηρετεί την άμεση ηλεκτρονική επεξεργασία των συνόλων δεδομένων που περιέχονται στα αρχεία αυτά·
–
σε συνδυασμό με το άρθρο 61, παράγραφος 4, και το σημείο 6.1, τρίτο εδάφιο, του παραρτήματος X του ίδιου κανονισμού, υποχρεώνει τους κατασκευαστές αυτοκινήτων να δημιουργούν βάση δεδομένων που επιτρέπει την αναζήτηση πληροφοριών για όλα τα μέρη με τα οποία είναι εξοπλισμένο από τον κατασκευαστή το όχημα όχι μόνο βάσει του αναγνωριστικού αριθμού του οχήματος (VIN), αλλά και βάσει πρόσθετων μέσων που προβλέπει η τελευταία αυτή διάταξη.
3)
Η παράγραφος 1 του άρθρου 61 του κανονισμού 2018/858, σε συνδυασμό με την παράγραφο 4 του άρθρου αυτού και το σημείο 6.1 του παραρτήματος X του ίδιου κανονισμού,
έχει την έννοια ότι:
θεσπίζει «έννομη υποχρέωση», κατά την έννοια του άρθρου 6, παράγραφος 1, στοιχείο γʹ, του κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων), την οποία υπέχουν οι κατασκευαστές αυτοκινήτων υπό την ιδιότητα του «υπευθύνου επεξεργασίας», κατά την έννοια του άρθρου 4, σημείο 7, του κανονισμού αυτού, να θέτουν τους VIN των οχημάτων που κατασκευάζουν στη διάθεση των ανεξάρτητων φορέων.
(υπογραφές)
(
*1
)	Γλώσσα διαδικασίας: η γερμανική.